text: Skolestart med for høj fart gav mange bilister bøder
  04 september 2016 kl. 05.37
  892 bøder er på vej til bilister fra Sydøstjyllands Politi efter de første tre ugers skolestart, hvor politiet landet over har holdt ekstra opmærksomt øje med trafikken omkring skolerne.
  Efter de tre uger med en særlig indsats på skolevejene kan Sydøstjyllands Politi konstatere, at det bestemt ikke var alle bilister, der overholdt fartgrænsen i skoledistrikterne.
  - Samlet set for de tre uger, var der 797 bilister, der overtrådte den generelle hastighedsgrænse i byzone, og 95 der overtrådte den hastighed, som skilte lokalt fastsætter, og det må man sige er for mange,  lyder det fra  vicepolitiinspektør Finn Ellesgaard Nielsen i en pressemeddelelse fra fra Sydøstjyllands Politi.
  Politiet peger også på forbedringsmuligheder i forhold til sikkerheden i bilerne, da 18 bilister blev skrevet for at køre uden sikkerhedssele og 25 for ikke at have fastspændt deres børn korrekt i bilen - og 10 bilister talte i håndholdt mobiltelefon, mens de kørte.
  